Il-ħarba lejn l-Eġittu U ġara li malli Ġeremija temm jgħid lill-poplu kollu l-kliem kollu tal-Mulej Alla tagħhom, dan il-kliem kollu li l-Mulej Alla tagħhom bagħtu jgħidilhom Għażarija bin Ħosagħaja, Ġoħanan bin Kareħa, u n-nies kollha, kburin u xewwiexa, qalu lil Ġeremija: "Int qiegħed tigdbilna! Ma bagħtikx il-Mulej, Alla tagħna, tgħidilna: 'La tmorrux l-Eġittu biex tgħammru hemm.' Bàruk bin Nerija qiegħed jgħawwik għalina biex jerħina f'idejn il-Kaldin ħalli joqtluna jew jeħduna fl-eżilju f'Babilonja." U Ġoħanan bin Kareħa, u l-fizzjali kollha tal-eżerċtu, u l-poplu kollu ma semgħux minn kelmet il-Mulej biex joqogħdu fl-art ta' Ġuda. Ġoħanan bin Kareħa, u l-fizzjali kollha tal-eżerċtu, qabdu l-fdal ta' Ġuda, li kienu ġew lura minn fost il-ġnus li xterdu fihom biex jgħammru fl-art ta' Ġuda, irġiel, nisa, tfal, il-bniet tas-sultan u n-nies kollha, li Nebużaradan, il-kmandant tal-għases, kien ħalla ma' Gedalija bin Aħikam, bin Safan, u 'l Ġeremija, il-profeta, u 'l Bàruk bin Nerija; u marru fl-art tal-Eġittu, għax ma semgħux minn kelmet il-Mulej, u waslu sa fl-inħawi ta' Taħfanħes. Nabukodonosor u l-Eġittu U ġiet il-kelma tal-Mulej lil Ġeremija f'Taħfanħes u qallu: "Ħu f'idejk ġebel kbir u waħħlu fit-tajn fil-misraħ ta' ħdejn bieb id-dar tal-Fargħun f'Taħfanħes, taħt għajnejn il-Lhud u għidilhom: 'Dan jgħid il-Mulej tal-eżerċti, Alla ta' Iżrael: Arawni, jien se nibgħat inġib lil Nabukodonosor, sultan ta' Babilonja, il-qaddej tiegħi. U hu jqiegħed it-tron tiegħu fuq dan il-ġebel li int waħħalt u jifrex il-baldakkin tiegħu fuqu. U jiġi, u jaħbat għall-art tal-Eġittu; u min hu għall-mewt, għall-mewt; min hu għall-eżilju, għall-eżilju; u min hu għax-xabla, għax-xabla. 'U t-tempji tal-allat tal-Eġittu jagħtihom in-nar u jaħraqhom; iġorrhom fl-eżilju; u jifli l-art tal-Eġittu, bħalma jifli r-ragħaj mantaru, u joħroġ minn hemm rebbieħ. U jkisser il-plieri ta' Belt ix-Xemx , li hemm fl-art tal-Eġittu; u d-djar tal-allat tal-Eġittu jagħtihom in-nar u jaħraqhom.' "